b'\n_START_ARTICLE_\nIvan Bagramjan\n_START_SECTION_\nMladost\n_START_PARAGRAPH_\nIvan Bagramjan ro\xc4\x91en je u armenskoj obitelji u selu \xc3\x87ardaql\xc4\xb1, u blizini G\xc9\x99nce, tada poznatoj kao Jelizavetopolj u sastavu Ruskog Carstva. Hamazasp Babad\xc5\xbeanjan, njegov sunarodnjak, budu\xc4\x87i vrhovni mar\xc5\xa1al sovjetskog oklopnog korpusa, ro\xc4\x91en je u istom selu. Dok je Bagramjanov otac Ha\xc4\x8datur odlazio raditi po cijeli dan na \xc5\xbeeljezni\xc4\x8dkoj postaji u Jelizavetopolju, njegova majka Mariam je ostajala ku\xc4\x87i i brinula se za njihovih sedmero djece. Kako mu roditelji nisu mogli priskrbiti \xc5\xa1kolovanje u mjesnoj gimnaziji, odlu\xc4\x8dili su ga poslati na novootvorenu dvogodi\xc5\xa1nju \xc5\xa1kolu u Jelizavetopolju._NEWLINE_Maturirav\xc5\xa1i 1912., Bagramjan, koga su tada prozvali Vanjom, oti\xc5\xa1ao je o\xc4\x8devim stopama, kao i njegova bra\xc4\x87a, i odlu\xc4\x8dio se za posao na \xc5\xbeeljeznici. Poha\xc4\x91ao je trogodi\xc5\xa1nju \xc5\xbeeljezni\xc4\x8dki tehni\xc4\x8dki institut u Tiflisu. Diplomirao je s po\xc4\x8dastima i predvi\xc4\x91eno mu je da postane \xc5\xbeeljezni\xc4\x8dki in\xc5\xbeinjer u nekoliko godina, no Prvi svjetski rat mu je promijenio \xc5\xbeivot.\n_START_SECTION_\nPrvi svjetski rat\n_START_PARAGRAPH_\nBagramjan je bio svjetsan vojne situacije na Kavkaskom boji\xc5\xa1tu tijekom prvih mjeseci svjetskog rata. Zime 1914./15., Ruska carska vojska uspjela je oduprijeti se i odbaciti osmanlijsku vojsku u njihovoj ofenzivi u Sar\xc4\xb1kam\xc4\xb1\xc5\x9fu, te na kraju i prenijeti borbe na osmanlijsko podru\xc4\x8dje. Bagramjan je po\xc4\x8deo \xc4\x8ditati i uznemiravaju\xc4\x87a izvje\xc5\xa1\xc4\x87a u ruskom tisku o onome \xc5\xa1to se doga\xc4\x91alo njegovim sunarodnjacima preko granice. Turci su po\xc4\x8deli provoditi krvavu kampanju sustavnog istrebljivanja Armenaca u Osmanlijskom Carstvu. O\xc4\x8dajni\xc4\x8dki je poku\xc5\xa1ao pridru\xc5\xbeiti se vojnim naporima, no kako je imao samo sedamnaest godina te kako je bio \xc5\xbeeljezni\xc4\x8dki mehani\xc4\x8dar, nije bio podoban za nova\xc4\x8denje. No, to ga nije odvratilo od poku\xc5\xa1avanja, kako je kasnije sam zabilje\xc5\xbeio: "moje je mjesto na boji\xc5\xa1nici"._NEWLINE_Prilika mu se ukazala 16. rujna 1915., kada je kao dobrovoljac prihva\xc4\x87en u ruskoj vojsci. Raspore\xc4\x91en je u 116. pri\xc4\x8duvnu bojnu i poslan u Akhaltsikhe na osnovnu obuku. Nakon okon\xc4\x8dane obuke u prosincu, pridru\xc5\xbeio se Drugoj kavkaskoj grani\xc4\x8darskoj pukovniji Ruskog ekspedicijskog korpusa, koji je poslan da istjera Osmanlije iz Perzije. Bagramjan je sudjelovao u nekoliko bitaka u Asadabadu, Hamedanu i Kermana\xc5\xa1ahu, gdje su ruske pobjede odbacile osmanlijsku vojsku prema Anatoliji._NEWLINE_Kada je \xc4\x8duo za njihova postignu\xc4\x87a, pukovnijski zapovjednik sto\xc5\xbeera, general Pavel Melik-\xc5\xa0ahnazarjan, savjetovao je Bagramjanu da se vrati u Tiflis i upi\xc5\xa1e na Vojnu akademiju Prapor\xc5\xa1ik. No, kako bi poha\xc4\x91ao \xc5\xa1kolu, Bagramjan je trebao zadovoljiti uvjet akademije o zavr\xc5\xa1enoj gimnaziji. To ga, me\xc4\x91utim, nije zadr\xc5\xbealo, pa je nakon priprema za te\xc4\x8dajeve u Armaviru, polo\xc5\xbeio ispite i po\xc4\x8deo poha\xc4\x91ati akademiju 13. velja\xc4\x8de 1917. Diplomirao je u lipnju 1917. i bio raspore\xc4\x91en u Tre\xc4\x87u aremnsku pje\xc5\xa1a\xc4\x8dku pukovniju sa sjedi\xc5\xa1tem kod jezera Urmija. Me\xc4\x91utim, svrgavanjem Ruske privremene vlade u Oktobarskoj revoluciji 1917., ova je postrojba demobilizirana._NEWLINE_Ipak, nakon stvaranja mlade Demokratske Republike Armenije 1918., Bagramjan se zavoja\xc4\x8dio u 3. armensku pukovniju novonastalih oru\xc5\xbeanih snaga armenske dr\xc5\xbeave. Od 1. travnja 1918., to jest nakon \xc5\xa1to je Osmanlijsko Carstvo potpisalo Sporazum iz Brest-Litovska (3. o\xc5\xbeujka 1918.) s Ruskom SFSR, Bagramjan je bio u 1. armenskoj konji\xc4\x8dkoj pukovniji, koja je imala zadatak zaustaviti osmanlijsku 3. armiju koja je bila pred uze\xc4\x87em ostataka republike u Karaurganu, Sar\xc4\xb1kam\xc4\xb1\xc5\x9fu i Karsu. Bagramjan je sudjelovao u Bitci za Sardarapat u kojoj su armenske snage postigle klju\xc4\x8dnu pobjedu protiv turskih snaga. U pukovniji je ostao do svibnja 1920.\n_START_SECTION_\nMe\xc4\x91ura\xc4\x87e\n_START_PARAGRAPH_\nTri godine nakon \xc5\xa1to su bolj\xc5\xa1evici svrgnuli Privremenu vladu u listopadu 1917., Crvena armija izvr\xc5\xa1ila je invaziju na ju\xc5\xbenokavkaske republike, Azerbajd\xc5\xbeansku Demokratsku Republiku, Demokratsku Republiku Gruziju i Armeniju. U svibnju 1920., Bagramjan je, uznemiren dr\xc5\xbeavnim dru\xc5\xa1tvenim i politi\xc4\x8dkim uvjetima, sudjelovao u propalom ustanku protiv vlade Armenske revolucionarne federacije (Da\xc5\xa1nakcutjun). Uhi\xc4\x87en je i poslan na rad u poljima na nekoliko mjeseci, no dopu\xc5\xa1ten mu je povratak u vojsku kad je izbio Tursko-armenski rat. No, u prosincu 1920. Armenija je bila sovjetizirana, a dr\xc5\xbeavna vojska kasnije raspu\xc5\xa1tena. Bagramjan se, me\xc4\x91utim, odlu\xc4\x8dio pridru\xc5\xbeiti 11. sovjetskoj armiji gdje je postavljen za zapovjednika konji\xc4\x8dke pukovnije._NEWLINE_Kako je \xc5\xbeivot u Armeniji postao relativno stabilniji pod sovjetskom vla\xc5\xa1\xc4\x87u, Bagramajan je \xc5\xbeelio prona\xc4\x87i \xc5\xbeenu koju je sreo nekoliko godina ranije, Tamaru Hamajakovnu. Tamara, koja je tada \xc5\xbeivila u Nahi\xc4\x8devanu s obitelji, bila je udana za armenskog \xc4\x8dasnika koji je poginuo tijekom Tursko-armenskog rata, ostaviv\xc5\xa1i je s jednogodi\xc5\xa1njim sinom Movsesom. Bagramjan ju je posjetio te su odlu\xc4\x8dili vjen\xc4\x8dati se krajem 1922. Uz Movsesa, koji se odlu\xc4\x8dio da postane slikar, imali su i k\xc4\x87er Margaritu, koja je kasnije postala lije\xc4\x8dnica. Tamara je umrla 1973._NEWLINE_Bagramjan je 1923. imenovan zapovjednikom Aleksandropoljske konji\xc4\x8dke pukovnije, gdje je ostao do 1931. Dvije godine kasnije diplomirao je na Lenjingradskoj konji\xc4\x8dkoj \xc5\xa1koli te, 1934., na Vojnoj akademii Mihaila Frunzea u Moskvi. U svojim memoarima, Petro Grigorenko, ukrajinski \xc4\x8dasnik koji je poha\xc4\x91ao Frunzeovu akadmiju, opisao je Bagramjanov izba\xc4\x8daj s akademije od strane nadre\xc4\x91enih kada su saznali da je bio \xc4\x8dlan zabranjenog Da\xc5\xa1nakcutjuna vi\xc5\xa1e od deset godina. Grigorenko je napisao da je Bagramjan, \xc4\x8dekaju\xc4\x87i uhi\xc4\x87enje, bio "duboko u depresiji, govore\xc4\x87i da samo \xc5\xbeeli da ga \xc5\xa1to ranije uhite da zavr\xc5\xa1i s tim." Grigorenko mu je savjetovao da podnese \xc5\xbealbu na uhidbeni nalog, \xc5\xa1to je Bagramjan i u\xc4\x8dinio, te je uz pomo\xc4\x87 armenskog \xc4\x8dlana politbiroa, Anastasa Mikojana, uhibeni nalog opozvan, nakon \xc4\x8dega je Bagramjan pristao na "rehabilitaciju". Od 1934. do 1936. Bagramjan je slu\xc5\xbeio kao zapovjednik sto\xc5\xbeera 5. konji\xc4\x8dke divizije, a od 1938. je radio kao vi\xc5\xa1i instruktor i predava\xc4\x8d na Vojnoj akademiji Sovjetskog generalskog zbora. U to vrijeme je sovjetski vo\xc4\x91a Josif Staljin provodio Veliku \xc4\x8distku u kojoj su stradali brojni sovjetski \xc4\x8dasnici i veteranski zapovjednici. Dok su njegove kolege iz vojne akademije Andrej Jeremenko i Georgij \xc5\xbdukov bilje\xc5\xbeili uspon u karijeri, Bagramjan je ostao stagnirao._NEWLINE_Kada je 1940. general \xc5\xbdukov bio promaknut u zapovjednika Kijevskog vojnog okruga u Ukrajini, Bagramjan mu je napisao pismo tra\xc5\xbee\xc4\x87i da slu\xc5\xbei pod njegovim zapovjedni\xc5\xa1tvom. \xc5\xbdukov je pristao te je u prosincu tra\xc5\xbeio njegovu pomo\xc4\x87 u pisanju studije za zapovjednike sovjetskih vojnih okrgua. Bagramjanova studija Vo\xc4\x91enje suvremene ofenzivne operacije navodno je impersionirala \xc5\xbdukova, pa je promaknuo Bagramjana na \xc4\x8delo Operacija za sovjetsku 12. armiju smje\xc5\xa1tenu u Ukrajini. Me\xc4\x91utim, nakon tri mjeseca, Bagramjan je, tada pukovnik, imenovan zamjenikom zapovjednika sto\xc5\xbeera Jugoisto\xc4\x8dnog boji\xc5\xa1ta sa sto\xc5\xbeerom u Kijevu.\n_START_SECTION_\nUkrajina\n_START_PARAGRAPH_\nU lipnju 1941. nacisti\xc4\x8dka Njema\xc4\x8dka je izvr\xc5\xa1ila invaziju na Sovjetski Savez. Za razliku od drugih postrojbi koje su uhva\xc4\x87ene iznena\xc4\x91enima u ofenzivi, Bagramjan i njegov zapovjednik, general Mihail Kirponos, vjerovali su da je njema\xc4\x8dka invazija neizbje\xc5\xbena. Me\xc4\x91utim, Kirponos je odlu\xc4\x8dio zanemariti Bagramjanovo gledi\xc5\xa1te da \xc4\x87e Nijemci primijeniti taktiku munjevitog Blitzkriega koje su primjenjivali u kampanjama u Poljskoj 1939. i Zapadnoj Europi 1940. Od zime 1939./40., Bagramjan je radio na osmi\xc5\xa1ljavanju bojnog plana koji bi se primijenio protiv prijetnji iz zapadne Ukrajine, a koji je, uz brojne reivizije, odobren 10. svibnja 1940._NEWLINE_U jutro 22. lipnja, Bagramjan je imao zadatak da nadgleda prijevoz vojnog konvoja u Ternopilj. Kada je njegova kolona prolazila sovjetskim aerodromom kod grada Brodija, njema\xc4\x8dki zra\xc4\x8dni udari pogodili su zrakoplov na tlu. Nekoliko sati kasnije konvoj je stigao u Ternopilj nakon \xc5\xa1to je u dva navrata bio bombardiran. Tri dana nakon invazije, primjenjeni su planovi za protunapad, no deorganiziranost kod postrojbi dovela je do neuspjeha protunapada. Bagramjan je sudjelovao u velikim tenkovskim bitkama u zapadnoj Ukrajini i u obrambenim operacijama oko Kijeva u kojima je poginuo Kirponos, a cijela sovjetska boji\xc5\xa1nica zarobljena. Bio je jedan od rijetkih vi\xc5\xa1ih \xc4\x8dasnika koji su izbjegli okru\xc5\xbeenje boji\xc5\xa1nice._NEWLINE_Nakon toga, Bagramjan je imenovan zapovjednikom sto\xc5\xbeera mar\xc5\xa1ala Semjona Timo\xc5\xa1enka te je, zajedno s budu\xc4\x87im sovjetskim \xc4\x8delnikom, Nikitom Hru\xc5\xa1\xc4\x8dovim, tada politi\xc4\x8dkim \xc4\x8dasnikom, koorinirao borbama oko Rostova. U svojim memoarima, Hru\xc5\xa1\xc4\x8dov je Bagramjana opisao kao "vrlo preciznu osobu koja je izvje\xc5\xa1\xc4\x87ivala o svemu onako kako je bilo. Koliko postrobji smo imali, njihove polo\xc5\xbeaje i op\xc4\x87u situaciju"._NEWLINE_Hru\xc5\xa1\xc4\x8dov je podrobno opisao doga\xc4\x91aj kada je mar\xc5\xa1ala Semjona Bu\xc4\x91onija poslao \xc4\x8delnik odjela za operacije iz Moskve kao predstavnika STAVKE u Kijev da odr\xc5\xbei vojno su\xc4\x91enje Bagramjanu. Bagramjan se o\xc5\xa1tro usprotivio i izjavio da, ako je nesposoban sto\xc5\xbeerni \xc4\x8dasnik, dobije zapovjedanje postrojbom. Na Bagramjanovo \xc4\x8du\xc4\x91enje, Bu\xc4\x91oni ga je poku\xc5\xa1ao uvjeriti da pristane na svoje smaknu\xc4\x87e. Hru\xc5\xa1\xc4\x8dov je zabilje\xc5\xbeio da je rasprava izazvana samovoljno i dogodila se nakon "obilne gozbe s konjakom" i da "u to vrijeme nisu shva\xc4\x87ali takvu vrstu razgovora ozbiljnom". Prema njemu, ipak je u to vrijeme sovjetska vojska bila posebno sumnji\xc4\x8dava prema ljudima u njezinim redovima, sue\xc4\x87i da se tamo nalaze "narodni neprijatelji... svugdje, a posebno u Crvenoj armiji._NEWLINE_Bagramjan je imao zna\xc4\x8dajnu ulogu u planiranju sovjetskog protunapada protiv Nijemaca, uklju\xc4\x8duju\xc4\x87i i zna\xc4\x8dajan pomak kojeg su napravile sovjetske snage u prosincu tijekom Bitke za Moskvu, te je zbog toga promaknut u generala poru\xc4\x8dnika. Istog mjeseca imenovan je zapovjednikom sto\xc5\xbeera skupine za vojne operacije koja je nagledala tri armijske skupine: Ju\xc5\xbenu, Jugoisto\xc4\x8dnu i Brjansko boji\xc5\xa1te. U o\xc5\xbeujku 1942., zajedno je s Hru\xc5\xa1\xc4\x8dovim i Timo\xc5\xa1enkom oti\xc5\xa1ao u Moskvu predstaviti Staljinu planove novog protunapada u ukrajinskom gradu Harkivu. Staljin, odu\xc5\xa1evljen planom, odobrio je operaciju, pa je 8. travnja Bagramjan promaknut u zapovjednika sto\xc5\xbeera Jugoisto\xc4\x8dnog boji\xc5\xa1ta. Vojske Jugoisto\xc4\x8dnog boji\xc5\xa1ta 12. svibnja 1942. napale su Harkiv, no pokretanje napada dogodilo se u nezgodnom trenutku po\xc5\xa1to su napadali iz prevlake kod Barvenkova koju su njema\xc4\x8dke snage gotovo okru\xc5\xbeile._NEWLINE_Iako su sovjetske snage u po\xc4\x8detku bile uspje\xc5\xa1ne u osloba\xc4\x91anju Harkiva, na\xc5\xa1le su se u njema\xc4\x8dkoj zamci nakon \xc5\xa1to je opkoljeno Barvenkovo. Bagramjan je 18. svibnja tra\xc5\xbeio od Timo\xc5\xa1enka promjenu plana, no Timo\xc5\xa1enko je zajedno sa Staljinom odbio odobriti njegov zahtjev. Sovjetski gubitci bili su veliki po\xc5\xa1to su 6., 9. i 57. armija (pribli\xc5\xbeno 18-20 divizija), koje su \xc4\x8dinile veliki udio Jugoisto\xc4\x8dnog boji\xc5\xa1ta, bile uni\xc5\xa1tene, a Bagramjana je STAVKA 28. lipnja otpustila s du\xc5\xbenosti. Prema Hru\xc5\xa1\xc4\x8dovu, Bagramjan je bio toliko razo\xc4\x8daran ogromnim gubitcima ljudstva da je nakon otkazivanja operacije "briznuo u pla\xc4\x8d. Slomili su mu se \xc5\xbeivci... Jecao je zbog na\xc5\xa1e [sovjetske] vojske." Kako je smatran odgovornim za neuspjeh operacije i "lo\xc5\xa1 rad osoblja", degradiran je u zapovjenika sto\xc5\xbeera sovjetske 28. armije. Nekoliko dana kasnije, napisao je pismo Staljinu tra\xc5\xbee\xc4\x87i da "slu\xc5\xbei na boji\xc5\xa1tu u bilo kojem svojstvu, bez obzira na skromnost." Britanski vojni povjesni\xc4\x8dar John Erickson dr\xc5\xbei da je Bagramjana Staljin nepravedno \xc5\xbertvovao u poku\xc5\xa1aju da "lovi krivce" za lo\xc5\xa1e upravljanje operacijom.\n_START_SECTION_\n16. armija\n_START_PARAGRAPH_\nIako nikada nije vodio borbenu postrojbu do rata, Bagramjan je prvo zapovjedni\xc5\xa1tvo nad armijom dobio na Zapadnom boji\xc5\xa1tu, po\xc5\xa1to su njegovi nadre\xc4\x91eni, osobito mar\xc5\xa1al \xc5\xbdukov, bili impresionirani njegovim vje\xc5\xa1tinama i mogu\xc4\x87nostima kao sto\xc5\xbeernog \xc4\x8dasnika. \xc5\xbdukov ga je, uz odobrenje STAVKE, postavio za zapovjednika 16. armije (srpnja 1942. \xe2\x80\x93 travnja 1943.), mijenjaju\xc4\x87i ga za dotada\xc5\xa1njeg zapovjednika Konstantina Rokosovskog koji je dobio zapovjedni\xc5\xa1tvo nad Brjanskim boji\xc5\xa1tem. \xc5\xa0esnaesta armija prenijela je svoje postrojbe u 5. armiju, a njezino zapovjedni\xc4\x8dko osoblje premje\xc5\xa1teno je u drugi e\xc5\xa1alon Zapadnog boji\xc5\xa1ta gdje je Armija preuzela zapovjedni\xc5\xa1tvo nad dijelom postrojbi 10. armije i njezine obrambene polo\xc5\xbeaje. No, 11. kolovoza, njema\xc4\x8dke snage pokrenule su iznena\xc4\x91uju\xc4\x87i napad na ju\xc5\xbeno krilo Zapadnog boji\xc5\xa1ta, razdvajaju\xc4\x87i 61. armiju od 16. armije, koja nije sudjelovala u ofenzivnoj operaciji R\xc5\xbeev-Si\xc4\x8djovka. Njema\xc4\x8dke snage prijetile su Bagramjanovom lijevom krilu po\xc5\xa1to se brzo kretao svojim snagama da se sudari s njema\xc4\x8dkim napredovanjem, te je kona\xc4\x8dno zaustavio njihov napredak 9. rujna._NEWLINE_Kako se ostatak bitaka na Isto\xc4\x8dnom boji\xc5\xa1tu uglavnom usredoto\xc4\x8dio na Staljingrad i njema\xc4\x8dke poku\xc5\xa1aje napredovanja prema Kavkazu, 16. armija nije bila pozvana na djelovanje do velja\xc4\x8de 1943. Do tada je njema\xc4\x8dka 6. armija, koja je opsjedala Staljingrad, bila okru\xc5\xbeena te se predala. Tada je 16. armiju \xc4\x8dinilo \xc4\x8detiri divizije i jedna pje\xc5\xa1a\xc4\x8dka brigada, te su u sklopu novog napada, Bagramjanu dane dvije dodatne divizije, jedna pje\xc5\xa1a\xc4\x8dka pukovnija, \xc4\x8detiri tenkovske brigade i nekoliko topni\xc4\x8dkih pukovnija.\n_START_SECTION_\nKursk\n_START_PARAGRAPH_\nKako je Bitka za Staljingrad ozna\xc4\x8dila prekretnicu u ratu, njema\xc4\x8dke snage su se reorganizirale za novi napad u ljeto 1943. s ciljem napadanja Kurska, sovjetsku izbo\xc4\x8dinu u Rusiji. Njema\xc4\x8dko vrhovno zapovjedni\xc5\xa1tvo raspore\xc4\x91ivalo je veteranske postrojbe s ciljem uni\xc5\xa1tenja izbo\xc4\x8dine, uklju\xc4\x8duju\xc4\x87i 9. armiju i II. oklopni korpus SS-a. STAVKA je ve\xc4\x87 obavijestila o nadolaze\xc4\x87oj ofenzivi, te je pozvala na napredovanje prema njema\xc4\x8dkoj obrani smje\xc5\xa1tenoj kod grada Kozelska, \xc4\x8dime bi dalje napredovala prema jugu uz pomo\xc4\x87 armija Sredi\xc5\xa1njeg boji\xc5\xa1ta. Snage bi potom pre\xc5\xa1le na zatvaranje 121km duge praznine koji bi u\xc4\x8dinkovito oku\xc5\xbeio Nijemce i zatvorio im protok poja\xc4\x8danju. To je bilo sli\xc4\x8dno Operaciji Uran, gdje je sovjetska vojska okru\xc5\xbeila i tako uvela u zamku njema\xc4\x8dku 6. armiju u Staljingradu._NEWLINE_Bagramjanova 11. gardijska armija, kako se preimenovala 16. armija, dobila je zadatak da sudjeluje u napadu te je dobila tri dodatne pje\xc5\xa1a\xc4\x8dke divizije i dva tenkovska korpusa, pa je \xc4\x8dinila snagu od petnaest divizija. No, Bagramjan je tvrdio STAVCI da je njezin plan previ\xc5\xa1e smion u nadi za ponavljanjem uspje\xc5\xa1nog okru\xc5\xbeenja kao u operaciji Uran. Tvrdio je da bi njegove snage bile prerastegnute te bi tako bilo te\xc5\xa1ko napadati okru\xc5\xbeene njema\xc4\x8dke polo\xc5\xbeaje u Bolhovu. Da bi izbjegao ponavljanje neuspjeha iz Harkiva od pro\xc5\xa1le godine, inzistirao je da 61. armija iz Brjanskog boji\xc5\xa1ta pomogne njegovu 11. gardijsku u uni\xc5\xa1tenju njema\xc4\x8dkih snaga u Bolhovu, \xc4\x8dime bi uklonio za\xc5\xa1titu 9. armije sa sjevera. Javio se svom zapovjedniku boji\xc5\xa1ta Vasiliju Sokolovskom i zapovjedniku Brjanskog boji\xc5\xa1ta Maksu Rejteru, no obojica su odbacila njegov prijedlog. U travnju je STAVKA pozvala glavne zapovjednika boji\xc5\xa1ta i armija u Moskvu na obavje\xc5\xa1tenje o pripremama za bitku. Unato\xc4\x8d protivljenju Sokolovskog i Rajtera, Bagramjan je predlo\xc5\xbeio svoj alternativni plan Staljinu, koji se slo\xc5\xbeio da je to ispravniji plan. Bagramjan je dobio dvadeset dana za pripremanje 11. gardijske armije, te je 24. svibnja izvjestio da su njegove snage pripravne. Sada je 11. gardijsku \xc4\x8dinilo 135 000 vojnika, 280 oklopnih vozila, 2700 topova i nekoliko stotina zrakoplova radi zra\xc4\x8dne podr\xc5\xa1ke kopnenim snagama. Staljin je, me\xc4\x91utim, osje\xc4\x87ao da je potrebno daljnje isku\xc5\xa1avanje njema\xc4\x8dkih borbenih sposobnosti te je otkazao napad._NEWLINE_Na kraju su Nijemci bili ti koji su preuzeli inicijativu pokrenuv\xc5\xa1i Operaciju Citadel 5. srpnja u podru\xc4\x8djima oko Kurska. Njema\xc4\x8dki gubitci su u po\xc4\x8detcima bili veliki zbog sovjetskih obrambenih priprema. Uzimaju\xc4\x87i to kao prednost, Bagramjanove snage su 12. srpnja zapo\xc4\x8dele svoj napad, pod nazivom Operacija Kutuzov, te su ubrzo slomile njema\xc4\x8dku obranu napreduju\xc4\x87i 72km do 18. srpnja. Do 28. srpnja operacija je okon\xc4\x8dana uspje\xc5\xa1no, a Bagramjan je promaknut u \xc4\x8din generala pukovnika. Idu\xc4\x87i mjesec, njegove snage su sudjelovale u opse\xc5\xbenim tenkovskim napadima koji su odbacile njema\xc4\x8dke napade i prisilile Njema\xc4\x8dku da ostane u obrani do okon\xc4\x8danja rata.\n_START_SECTION_\nBjelorusija\n_START_PARAGRAPH_\nNakon zavr\xc5\xa1ene operacije u Kursku, Sovjeti su zapo\xc4\x8deli niz napada na raznim boji\xc5\xa1tima kako bi odbacili Nijemce iz okupiranih sovjetskih republika. U listopadu 1943., Bagramjanova 11. gardijska armija bila je premje\xc5\xa1tena na 2. balti\xc4\x8dko boji\xc5\xa1te koje je bilo usredoto\xc4\x8deno na oslobo\xc4\x91enja Bjelorusije i balti\xc4\x8dkih republika. U studenome, Staljin je ponudio Bagramjanu du\xc5\xbenost vrhovnog zapovjednika Prvog balti\xc4\x8dkog boji\xc5\xa1ta koje je imalo sli\xc4\x8dne ciljeve kao i 2. balti\xc4\x8dko boji\xc5\xa1te, no doslovce je pravilo proboj u svojim naporima za napredovanjem prema sjeveru._NEWLINE_Staljin je Bagramjanu dopustio da zadr\xc5\xbei 11. gardijsku i predlo\xc5\xbeio mu da general pukovnik Nikadr \xc4\x8cibisov, \xc4\x8dasnik pod kojim je slu\xc5\xbeio, preuzme njegov polo\xc5\xbeaj. Me\xc4\x91utim, Bagramjan je izjavio kako ima lo\xc5\xa1 odnos s \xc4\x8cibisovim te je iznistirao na imenovanju generala pukovnika Kuzme Galickog na mjesto zapovjednika 11. gardijske. Staljin je, shvativ\xc5\xa1i da je Bagramjan ukazivao na nemogu\xc4\x87nost harmoni\xc4\x8dne suradnje izme\xc4\x91u njih dvojice zbog sukoba \xc4\x8dasnika istog \xc4\x8dina, pristao na Bagramjanov prijedlog i promaknuo ga u generala armije. Tako\xc4\x91er je pristao da se Drugom balti\xc4\x8dkom boji\xc5\xa1tu vrati tenkovski korpus i pje\xc5\xa1a\xc4\x8dka divizija koji su oduzeti 11. gardijskoj, pove\xc4\x87avaju\xc4\x87i tako Bagramjanove snage na veli\xc4\x8dinu \xc4\x8detiriju armija: 11. gardijske, 39., 43. i 4. udarne armije._NEWLINE_U zimu 1943., Bagramjanove snage napredovale su prema bjeloruskom gradu Vitebsku. Jedan od klju\xc4\x8dnih elemenata Bagramjanovog uspjeha bio je taj \xc5\xa1to su mnogi njegovi vojnici bili pripadnici veteranskih postrojbi obu\xc4\x8denih u arkti\xc4\x8dkim regijama Sibira, \xc5\xa1to im je omogu\xc4\x87ilo da se lagano probijaju kroz utvr\xc4\x91ene obrambene linije koje su Nijemci pripremali mjesecima. Me\xc4\x91u klju\xc4\x8dnim mjestima koja je trebalo zauzeti kako bi se stiglo do Vitebska bio je mali grad Haradok, koji je slu\xc5\xbeio kao komunikacijsko sredi\xc5\xa1te koje su Nijemci sna\xc5\xbeno utvrdili. U kasnom prosincu, unato\xc4\x8d velikim obrambenim pripremama, Bagramjan je uspio iskoristiti te\xc5\xa1ko topni\xc5\xa1tvo i zra\xc4\x8dnu podr\xc5\xa1ku sovjetskog zrakoplovstva kako bi bombardirao grad i pokrenuo napad u tri smjera s kopna. Njema\xc4\x8dki garnizon bio je osvojen, a do 24. prosinca predale su se dvije pje\xc5\xa1a\xc4\x8dke i jedna tenkovska divizija. U Moskvi je vijest o pobjedi u Haradoku obznanjena sa 124 topovska pucnja u \xc4\x8dast Bagramjanu i Prvom balti\xc4\x8dkom boji\xc5\xa1tu._NEWLINE_Staljin je 2. travnja 1944. prihvatio Bagramjanov zahtjev da rastereti postrojbe na boji\xc5\xa1tu od ofenzivnih du\xc5\xbenosti. Me\xc4\x91utim, njema\xc4\x8dke snage iskoristile su to kao prednost pokrenuv\xc5\xa1i novi napad protiv sovjetskih partizana u Bjelorusiji. Bagramjanovo vi\xc5\xa1e osoblje usmjerilo je zra\xc4\x8dnu podr\xc5\xa1ku i drugu nu\xc5\xbenu opskrbu kako bi pomogli partizanima, omogu\xc4\x87iv\xc5\xa1i ve\xc4\x87ini njih da pobjeglu iz njema\xc4\x8dkog okru\xc5\xbeenja. Napredovanjem sovjetskih snaga u Baltiku i Ukrajini, Njema\xc4\x8dka Vojna skupina Centar uvelike je bila izolirana kako je STAVKA pripremala eliminaciju d\xc5\xbeepa (kojeg su \xc4\x8dinile 3. oklopna, 2., 4. i 9. armija) Plan STAVKE, poznat pod nazivom Operacija Bagration, bio je tajna za sve zapovjednike boji\xc5\xa1ta. Sam Bagramjan je o svojoj ulozi u napadu bio obavje\xc5\xa1ten tek u svibnju 1944._NEWLINE_Operacija Bagration tra\xc5\xbeila je od Prvog, Drugog i Tre\xc4\x87eg bjeloruskog i Prvog balti\xc4\x8dkog boji\xc5\xa1ta da proguraju Vojnu skupinu Centar. Bagramjan je dobio zadatak da napadne snage u d\xc5\xbeepu, prije\xc4\x91e rijeku Daugavu i, zajedno s Tre\xc4\x87im bjeloruskim boji\xc5\xa1tem, o\xc4\x8disti okru\xc5\xbeena podru\xc4\x8dja Vitebska od njema\xc4\x8dkih snaga. Iako je dr\xc5\xbeao da su planovi Operacije Bagration razumni, brinuo se zbog mogu\xc4\x87nosti njema\xc4\x8dkog upada s Vojnom skupinom Sjever protiv njegovih snaga. Ponovno je od nadre\xc4\x91enih, \xc5\xbdukova i Aleksandra Vasilijevskog, tra\xc5\xbeio da pomaknu 1. balti\xc4\x8dko boji\xc5\xa1te zapadno kako bi pomogli u eliminiranju 3. oklopne armije, \xc4\x8dime bi razdvojili Vojnu skupinu Sjever. \xc5\xbdukov i Vasilijevski prihvatili su Bagramjanov argument i predstavili ga Staljinu na sastanku 23. svibnja, koji je slu\xc5\xbebeno odobrio plan zapovijedi od 31. svibnja._NEWLINE_Iako je Bagramjan smatrao prihvatljivim da trpi te\xc5\xa1ke gubitke (kao i svi zapovjednici Crvene armije), bio je uznemiren s ogromnim gubitkom \xc5\xbeivota kojeg su trpjele njegove snage. Me\xc4\x91utim, poku\xc5\xa1ao je smanjiti gubitke primjenjuju\xc4\x87i element iznena\xc4\x91enja u svojim operacijama. U svojim pripremama za Operaciju Bagration, isplanirao je da 43. armija ide preko terenski zahtjevnih mo\xc4\x8dvara i \xc5\xa1ipra\xc5\xbeja do desnog krila Vojne skupine Sjever. Time bi iznenadio Nijemce koji su o\xc4\x8dekivali da \xc4\x87e se Sovjeti kretati prikladnijim terenom. Bio je u pravu. U ranom lipnju 1944., 43. armija uspjela je u svome napadu. Zapovjednik 43. armije Afanasij Beloborodov napisao je da su tijekom napada uhitili njema\xc4\x8dkog generala koji je izjavio da su njema\xc4\x8dke snage bile zaslijepljene napadaju\xc4\x87im snagama.._NEWLINE_Kako je Bagramjan napredovao prema Vitebsku, njegove su snage pomagali isti bjeloruski gerilci koji su pobjegli od njema\xc4\x8dkog okru\xc5\xbeenja u travnju. Opskrbili su ga bitnim informacijama, uklju\xc4\x8duju\xc4\x87i i one o smje\xc5\xa1taju mostova i kretanju trupa, te su provodili napade na njema\xc4\x8dke logisti\xc4\x8dke putanje. Operacija Bagration po\xc4\x8dela je 22. lipnja 1944., dok se Bagramjan kretao zapadno, kako je ranije planirano. No, razmak na sjevernom krilu Boji\xc5\xa1ta bio je sve ve\xc4\x87i kako je napredovao, dok 2. balti\xc4\x8dko boji\xc5\xa1te, zadu\xc5\xbeeno za obranu podru\xc4\x8dja, nije sudjelovalo u akciji. Staljin je pristao na slanje tenkovskog korpusa kako bi poja\xc4\x8dao Bagramjanove snage, no naredio mu je da oslobodi Polock, \xc4\x8dime bi razdvojio komunikacijske linije Vojne skupine Sjever i otvorio prolaz prema sredi\xc5\xa1tu Baltika. Njegove su postrojbe do 3. srpnja uspjele izvr\xc5\xa1iti nare\xc4\x91enja, uni\xc5\xa1tile su 3. oklopnu armiju i zauzele Polock. Zbog zasluga odlikovan je naslovom heroja Sovjetskog Saveza 7. srpnja.\n_START_SECTION_\nBaltik\n_START_PARAGRAPH_\nNakon uspjeha sovjetskih snaga u Operaciji Bagration, Bagramjanovom Boji\xc5\xa1tu dodane su tri armije, dok je 4. udarnu armiju predao Drugom balti\xc4\x8dkom boji\xc5\xa1tu. Nove armije bile su 39. (prethodno dio Tre\xc4\x87eg bjeloruskog boji\xc5\xa1ta), 51. i 2. gardijska armija. STAVKA je naredila 1. balti\xc4\x8dkom boji\xc5\xa1tu da krene zapadno kako bi sprije\xc4\x8dilo preostale snage Vojne skupine Sjever da pobjegnu u Njema\xc4\x8dku. Unato\xc4\x8d ovome, Bagramjan je shva\xc4\x87ao da mnoge naredbe op\xc4\x87eg karaktera koje dobije njema\xc4\x8dka vojska daje Adolf Hitler, radije nego generalsko osoblje. Iako je znao da postoji mogu\xc4\x87nost da bi se Nijemci mogli sukobiti s njim u litvanskom gradu Kaunasu, osje\xc4\x87ao je da je vjerojatnije mjesto sukoba latvinski glavni grad Riga. Razgovarao je s Vasilijevskim, koji se slo\xc5\xbeio glede promjene planova ako bi se njegova teorija i intuicija pokazali to\xc4\x8dnima._NEWLINE_Kako se 1. balti\xc4\x8dko boji\xc5\xa1te po\xc4\x8delo kretati prema Litvi i prema isto\xc4\x8dnoj Latviji, postalo je jasno da \xc4\x87e Vojna skupina Sjever poku\xc5\xa1ati zaobi\xc4\x87i Bagramjanove snage kod Daugvapilsa, kako je i ranije predvi\xc4\x91ao. Vasilijevski se, odr\xc5\xbeavaju\xc4\x87i obe\xc4\x87anje, obratio Staljinu kako bi dopustio Bagramjanu da krene u Daugavpils, no Staljin je odbio. Vasilijevski je zauzvrat na svoju ruku dao odobrenje Bagramjanu da nastavi s planom. No, gubitkom 4. udarne armije, Bagramjan je ostao zakinut jer obe\xc4\x87ana mu 39. armija, ne samo da nije stigla, ve\xc4\x87 je ostala na sedam divizija (usporedbe radi, 4. udarna je imala deset). Osje\xc4\x87aju\xc4\x87i da gubi vrijeme, nastavio je s planom s postrojbama koje je imao._NEWLINE_Bagramjanove su snage do 9. srpnja napravile zna\xc4\x8dajne pomake u razdvajanju vitalnih puteva koji su povezivali Kaunas i Daugavpils. Iskori\xc5\xa1tavaju\xc4\x87i to, Bagramjan je sura\xc4\x91ivao s drugim zapovjednicima boji\xc5\xa1ta kako bi napao pozadinske postrojbe Vojne skupine Centar, no lo\xc5\xa1a koordinacija izme\xc4\x91u postrojbi dovela je do zastoja u napredovanju. Tada je Bagramjan shvatio da se njema\xc4\x8dke snage najvjerojatnije ne \xc4\x87e lako povu\xc4\x87i iz Baltika, pa bi budu\xc4\x87e napredovanje prema Kaunasu bilo besmisleno. Predlo\xc5\xbeio je STAVCI da pokrene opse\xc5\xbenu ofenzivu prema Rigi, no ona je to odbila, tvrde\xc4\x87i da bi u ofenzivi vojske Drugog i Tre\xc4\x87eg balti\xc4\x8dkog boji\xc5\xa1ta ve\xc4\x87 odbacile Vojnu skupinu Centar u Prusku. No, Bagramjan ih je poku\xc5\xa1ao razuvjeriti navode\xc4\x87i broj\xc4\x8danu manjkavost snaga ovih dvaju boji\xc5\xa1ta, no odbijen je te mu je nare\xc4\x91eno da napreduje prema putem koji spaja litvanski grad \xc5\xa0iauliai s Rigom, kojeg je kona\xc4\x8dno oslobodio krajem srpnja._NEWLINE_Oslobo\xc4\x91enjem \xc5\xa0iauliaia, uvjerio je Vasilijevskog da dopusti njegovim snagama da napreduju prema Rigi, dobiv\xc5\xa1i slu\xc5\xbebeno odobrenje STAVKE u zapovijedi od 29. srpnja. Dan poslije njegove snage su kona\xc4\x8dno dosegnule primorski grad Tukums u blizini Ri\xc5\xa1kog zaljeva, \xc4\x8dime je odrezao 38 njema\xc4\x8dkih pje\xc5\xa1a\xc4\x8dkih i oklopnih divizija u Lativiji. Zbog uspjeha u ovoj bitci po drugi put je odlikovan naslovom heroja Sovjetskog Saveza. Sovjetske su snage tijekom kolovoza zaustavile napad prema Rigi koncentriraju\xc4\x87i se na zaustavljanje njema\xc4\x8dkih napada. Kona\xc4\x8dno su 14. rujna 1944. 1., 2. i 3. balti\xc4\x8dko boji\xc5\xa1te pokrenuli opse\xc5\xbenu ofenzivu s ciljem osloba\xc4\x91anja Rige, suprotstavljaju\xc4\x87i se \xc5\xbeestokom njema\xc4\x8dkom otporu. STAVKA je 24. rujna, dok su Bagramjanove snage bile 19km od Rige, naredila njegovim snagama da napuste polo\xc5\xbeaj i predaju ga Drugom i Tre\xc4\x87em balti\xc4\x8dkom boji\xc5\xa1tu, te da se regrupiraju i umjesto Rige napreduju prema Memelu. Bagramjan je napao Memel 5. listopada, a 10. listopada stigao je do samog grada, uspje\xc5\xa1no sprje\xc4\x8davaju\xc4\x87i Vojnu skupinu Sjever da se povu\xc4\x8de u Prusku._NEWLINE_Rane 1945., Bagramjanova je vojkska, pod ukupnim zapovjedni\xc5\xa1tvom Vasilijevskog, sudjelovala u napredovanju u Isto\xc4\x8dnoj Pruskoj. Bagramjanovo 1. balti\xc4\x8dko boji\xc5\xa1te je u travnju u Operaciji Samland, oslobodilo K\xc3\xb6nigsberg (sada Kalinjingrad). Prihvatio je predaju njema\xc4\x8dkih snaga zaostalih u Latviji 9. svibnja 1945., zarobiv\xc5\xa1i, izme\xc4\x91u drugog oru\xc5\xbeja, 158 zrakoplova, 18 000 vozila, 500 tenkova te napada\xc4\x8dke topove.\n_START_SECTION_\nKarijera nakon Drugog svjetskog rata\n_START_PARAGRAPH_\nNakon rata, Bagramjan je ostao na du\xc5\xbenosti zapovjednika Balti\xc4\x8dkog vojnog okruga, zapovjedaju\xc4\x87i operacijama protiv partizana u Litvi i Latviji. Imenovan je glavnim inspektorom Ministarstva obrane 1954. Idu\xc4\x87e godine imenovan je zamjenikom ministra obrane s \xc4\x8dinom mar\xc5\xa1ala Sovjetskog Saveza. Tako\xc4\x91er je bio na \xc4\x8delu Vojne akademije generalskog osoblja i zapovjednik pri\xc4\x8duvnih snaga Sovjetskih oru\xc5\xbeanih snaga._NEWLINE_Dosta vremena provodio je pi\xc5\xa1u\xc4\x87i \xc4\x8dlanke u vojnim \xc4\x8dasopisima o sovjetskim strate\xc5\xa1kim operacijama. Najzna\xc4\x8dajniji spisateljski rad bilo mu je koautorstvo u djelu od \xc5\xa1est tomova o sovjetskoj ulozi u Drugom svjetskom ratu \xe2\x80\x93 Veliki domovinski rat Sovjetskog Saveza (1941. \xe2\x80\x93 1945.). U kolovozu 1967, Bagramjan je pratio generalnog sekretara Leonida Bre\xc5\xbenjeva i predsjednika vlade Alekseja Kosigina u Sjeverni Vijetnam, gdje su se susreli s vijetnamskim vo\xc4\x91ama, gdje je, u ulozi vojnog savjetnika, pomogao u pregovaranju prijenosa logistike i oru\xc5\xbeja u Vijetnam tijekom Vijetnamskog rata._NEWLINE_Umirovio se 1968. Prvi tom svojih memoara \xe2\x80\x93 Ovako je po\xc4\x8deo rat, objavio je 1971., a 1977. objavio je drugi tom \xe2\x80\x93 Tako smo oti\xc5\xa1li u pobjedu. Me\xc4\x91u drugim temama kojima se bavio u drugom tomu, analizirao je i skupe ofenzive Crvene armije u ranom razdoblju rata:_NEWLINE_Nema smisla kriti da smo prije rata uglavnom u\xc4\x8dili napadati, a nismo obratili dovoljno pa\xc5\xbenje tako va\xc5\xbenim manevrima kao \xc5\xa1to je povla\xc4\x8denje. Sada smo platili zbog toga. Pokazalo se da zapovjednici i osoblje nisu bili dovoljno pripremljeni da spreme i izvr\xc5\xa1e manevar povla\xc4\x8denja. Sada, u drugom tjednu rata, u stvari smo morali od u\xc4\x8diti od po\xc4\x8detka najte\xc5\xbee umije\xc4\x87e \xe2\x80\x93 umije\xc4\x87e izvr\xc5\xa1enja povla\xc4\x8denja._NEWLINE_Bagramjan je 1980. objavio jo\xc5\xa1 jednu knjigu \xe2\x80\x93 Moji memoari, a imala je dva toma. Veliki dio knjige bio je posve\xc4\x87en armenskim problemima, uklju\xc4\x8duju\xc4\x87i i podru\xc4\x8djima Zapadne Armenije, pokolju Armenaca od strane Osmanlijskog Carstva i Armenskom genocidu, Osmanlijskoj invaziji Armenije i Bitci za Sardarapat, kao i drugim temama._NEWLINE_Mar\xc5\xa1al Bagramjan odlikovan je brojnim sovjetskim i stranim odlikovanjima zbog svoje slu\xc5\xbebe, uklju\xc4\x8duju\xc4\x87i dva Reda heroja Sovjetskog Saveza, sedam Redova Lenjina, Red Oktobarske revolucije, tri Reda Crvene zastave, dva Reda Suvorova i Red Kutuzova. Izme\xc4\x91u drugih pohvala, odlikovan je poljskim odlikovanjem Virtuti Militari, medaljom "Za pobjedu nad Njema\xc4\x8dkom" te medaljom "Za pobjedu nad Japanom".\n_START_SECTION_\nSmrt\n_START_PARAGRAPH_\nNakon smrti mar\xc5\xa1ala Vasilija \xc4\x8cujkova 18. o\xc5\xbeujka 1982., Bagramjan je bio posljednji pre\xc5\xbeivjeli mar\xc5\xa1al koji je vr\xc5\xa1io visoku du\xc5\xbenost u vrijeme Drugog svjetskog rata. Me\xc4\x91utim, samo nekoliko mjeseci kasnije, 21. rujna 1982., Bagramjan je umro od bolesti s 84 godine, a pokopan je s vojnim po\xc4\x8dastima u Nekroplo u Kremljskoj zidini u Moskvi. Nekoliko gradova u Armeniji, vojna streljana, obu\xc4\x8dni most Armenske vojske, podzemna \xc5\xbeeljeznica i ulica u glavnom armenskom gradu Erevanu, nose ime po njemu. Armenska Vlada je 11. svibnja 1997. izradila komemorativnu medalju 100. obljetnice mar\xc5\xa1ala Bagramjana. Bila je dodijeljena pripadnicima oru\xc5\xbeanih snaga i civilima koji su sudjelovali u Drugom svjetskom ratu._NEWLINE_Prema sovjetskim zakonima, spomenik napravljen od bronce morao se podi\xc4\x87i u rodnom gradu nositelja dvaju Redova heroja Sovjetskog Saveza. Spomenik Bagramjanu koji je bio podignut u selu \xc3\x87ardaqlu uni\xc5\xa1tili su Azeri kada je izbio Rat u Gorskom Karabahu. Grob Bagramjanovog brata Alekseja Hristoforovi\xc4\x8da tako\xc4\x91er je oskvrnjen u groblju Aleji \xc4\x8dasti, koji se nalazi u Bakuu, glavnom gradu Azerbajd\xc5\xbeana.'